המסוף ישפר באופן מהותי את השימוש בתחבורה הציבורית, יאפשר שילוביות טובה יותר (לאלו הזקוקים להחלפת קווים) ויתחשב גם בהולכי הרגל ובבעלי מוגבלויות.
בימים אלה עודכנה תכנית "מסוף התחבורה הציבורית אבנת" אשר למעשה כמעט ולא פעל מיום הקמתו מכיוון שלא היה נוח לכל משתמשי הדרך, הכניסה והיציאה מהמסוף לא היו נוחים לתנועה ולא הוכשר להשתלבות מיטבית עם ציר ז'בוטינסקי. כעת עודכנה התכנית ומונה מנהל חדש לפרויקט – חברת ירום הנדסה.
במסגרת העדכונים שבוצעו תתאפשר הפעלה קלה ונוחה יותר של המסוף, נתיבי ההשתלבות לכיוון ז'בוטינסקי הורחבו בנתיב נוסף (כלומר נתיב תח"צ בנוסף לשני נתיבים הקיימים), כך שההשתלבות וזרימת התנועה יהיו נוחים יותר . המסוף יכיל 10 עמדות לאוטובוסים ו-7 עמדות לקליטת נוסעים.
ראש העיר רמי גרינברג "אנו עושים מהפכה בתחום התחבורה הציבורית בעיר. מוסיפים קווים, מעלים את תדירות הקווים הקיימים ומאפשרים לתושבים הגרים בכל קצוות העיר להתנייד בקלות ולהגיע לכל יעד. שנים עמד המסוף שומם וסוף סוף שיפרנו ושידרגנו אותו כך שניתן יהיה להשתמש בו בצורה מיטבית. אני מאמין שעד סוף 2019 המסוף כבר יפעל באופן מלא".